  Туспуктэм: Наталия Сильвестрова Наталия Сильвестрова 12+ Удмуртиысь йскалык театрын туннэ нуналлы лэчыт ужпумъёсъя выль спектакль пуктӥзы: укыр пӧртэм муртъёслэн огазеяськемзы, кельтос понна нюръяськон но пӧяськон. Тодмо удмурт драматурглэн Анатолий Григорьевлэн пьесаезъя «Лемлет Исьтапанлэн зарниез» кык ёзэн комедилэн (12+) премьераез 30-31 южтолэзе но 1-тӥ оштолэзе ортчоз. Ивортодэтъя «Удмуртия» агентстволэн корреспондентэз премьера азьын возьматонэ ветлӥз. Лемлет Исьтапан – узыр пиосмурт, пенсионер. Быдэс улонзэ зарни утчасьёс дорын ужамын, али вордскем гуртаз улэ. Карын квартираосыз вань, соосты арендае сётэ. Солэн одӥг гинэ сюлмаськонэз – кинлы ваньбурзэ кельтоз? Пересьлэн нилпиез ӧвӧл, соин  кышно басьтыны малпа. Егит чебер нылашез пумита, синмаське, но ныл кылтэм-пельтэм. Озьы ке но, соос кузпалъясько. ЗАГС бере Исьтапанлэн гуртаз вуо, сюанзэс кафеын пусъё. Шӧдтэк шорысь кышноез ыше… Мукет нуналаз гинэ ӵукна со Исьтапан доры вуэ, но табере нылмурт кылэ но, вера но… Туспуктэм: Наталия Сильвестрова Спектакль «Сардан» комедилэн (12+) азинсконэз луэ, код-ог геройёс отысь кылемын. Возьматон быдэсак коньдон котыр берга. Геройёс асьсэлы, кин кызьы быгатэ, уксё шедьтыны туртто: кин ке ужаса, нош кин ке пӧяськыса. Таӵе ужпумез ӝутэмзэ драматург туала улон югдурен валэктэ. « Али улон сыӵе, ваньзы коньдон утчало. Кинлэн уксёез тырмыт? Нокинлэн но ӧвӧл, ваньзылы уксё кулэ » Анатолий Григорьев, драматург Комедиын одӥг но положительной герой ӧвӧл. Соин но со зэмос улонлы матын луэ, угось улонын но быдэсак ӟеч яке быдэсак урод адямиос ӧвӧл, котькинлэн аслаз янгышъёсыз, маиз ке лушкемез вань. Коньдон сьӧры уйиськыса, геройёс пӧртэм гинэ учыръёсы шедё. Учкисьёслы тунсыко луоз учкыны, мар соос карозы, кызьы со югдурысь потозы, кызьы сое сэрттозы-пертчозы. Котькуд учыр малпаськонэ уськытэ: марлы озьы луиз, марлы герой озьы кариз, мар учкисьёс асьсэосс карысалзы, геройлэн интыяз луысалзы ке. «Лемлет Исьтапанлэн зарниез» спектакльлэн пуктӥсь режиссёрез Алексей Ложкин, пуктӥсь суредасез – Елена Корепанова, крезьгурзэ гожтӥз но бырйиз Антон Васильев. Лемлет Исьтапанэз Валерий Мадзеков но Игорь Моисеев, солэсь егит кышнозэ Даша Кошкинаез Марина Самсонова но Мария Дмитриева шудо (вошъяськыса).  Актёръёс геройёссылэсь сямъёссэс, мылкыдзэс усто возьматӥзы. Угось рольёссэс рос-прос эскеризы, дасязы.  « (Даша – ред.) кыӵе ке «божий одуванчик» кадь, нош кый кадь пыриське но собере бушатэ. Конечно, улонысь образъёс утчасько, кизилиос пӧлысь. Туж актуальной со тема » Марина Самсонова, Дашалэсь рользэ шудӥсь Куд-ог дыръя актёръёслэн, рольлы дасяськыку, пушказы пумитъяськонъёс но луыны быгато. « Мыным секыт вал, малы ке шуоно мон «Сарданын» тоже шудӥ, но мон отын Педорлэсь пизэ шудӥ – Семонэз. Татын табере мон атаелэн эшез луи. Соин пушкын кыӵе ке нюръяськон но вал » Игорь Моисеев, Лемлет Исьтапанлэсь рользэ шудӥсь Комедия адямилэсь капчи улонэз утчамзэ серекъя. Со сяна, со калыкез эскериськыны косэ, котькинлы но котьмалы оскыны уг лэзьы. « Солэн идеяез сыӵе – чаклаське, сак луэ, котыр мошенникъёс! Со сярысь малпаса гожтэмын » Анатолий Григорьев, драматург Тодэ вайытом, Удмуртиын «Кин кызьы узырме…» киноез куараен гожтон понна уксё люкало. Фильмын Удмуртиысь йӧскалык театрысь артистёс шудӥзы. Тегъёс: Лулчеберет Театр Ижкар Удмуртия  